Malta, il-livell li jmiss mhix biss it-tema li għażilt għall-elezzjonijiet tal-Parlament Ewropew iżda hija l-aspirazzjoni tiegħi għal pajjiżna. Nemmen li dawn huma elezzjonijiet li fihom irridu niddeċiedu xi rridu għal Malta u Għawdex: x'riżultati rridu naraw? X'tip ta' rappreżentanza rridu? Din hija t-tieni darba li se nkun qed nikkontesta dawn l-elezzjonijiet. Tul il-ħames snin li għaddew, ħdimt biex il-prijorità f'kull ħaġa li nagħmel tkun Malta. In-nies bħala ċittadini, jinteresshom x'differenza jesperjenzaw. Ibbażat fuq il-ħidma tiegħi, ngħid b'wiċċi minn quddiemi fil-kumitati differenti, u bil-voti fil-Parlament Ewropew, rajt li nirrappreżenta l-interessi taċ-ċittadini tal-gżejjer tagħna. U dan għax jekk kien hemm proposti biex ikun hemm armonizzazzjoni tat-taxxa, id-delegazzjoni tal-Partit Laburista dejjem ivvotat kontra. Jekk kien hemm min ried irewwaħ kontra Malta dejjem sab lili, u lill-kollegi tiegħi jiddefendu lil Malta. Sa din il-ġimgħa stess, b'sens ta' sodisfazzjoni ngħid li għal darb'oħra pajjiżna reġa' rebaħ. Dan għaliex iġġilidt il-forzi konservattivi li riedu li flus li suppost imorru għand pajjiżi bħal Malta biex ikunu ta' sostenn fil-kwistjoni tal-immigrazzjoni irregolari jintefqu f'pajjiżi terzi. Dan minkejja li diġà hemm fondi apposta għal pajjiżi terzi. Għal Malta u pajjiżi bħalna dan kien ifisser anqas flus biex tirrispondi għal din l-isfida. Għal darb'oħra iżda, waqt in-negozjati li kont qed inmexxi, inħolqot alleanza ta' dawk li jemmnu fis-solidarjetà...solidarjetà bil-fatti. Ta' dawk li bħalna jafu xi tfisser meta titħalla waħdek biex taffaċċja dgħajsa maqbuda f'nofs ta' baħar u tieħu d-deċiżjonijiet. Ta' dawk li xebgħu jaraw lil ċerti pajjiżi jaħslu jdejhom. Malta, minħabba l-pożizzjoni ġeografika tagħha, la għandha "il-lussu" li taħsel idejha u wisq anqas ma hi se timxi b'politika li tinjora lil min hu fil-bżonn. Il-politika ta' Malta iżda hija dik li kulħadd iġorr ir-responsabbiltà tiegħu. Ta' dan, bħala Maltin u Għawdxin, għandna biex inkunu kburin. Permezz ta' din il-liġi li qed ninnegozja, mis-sena 2021 se jkun hemm aktar minn 10 biljun ewro biex l-isfida tal-immigrazzjoni tiġi indirizzata. Flus li se jmorru biex pereżempju jkun hemm rilokazzjoni ta' refuġjati minn pajjiżi bħal Malta għal pajjiżi oħra. Flus li se jgħinu biex tissaħħaħ is-sistema komuni Ewropea tal-ażil. Flus li se jmorru għal migrazzjoni li hija legali għal dawk il-pajjiżi li għandhom bżonn u b'hekk tkun miżura waħda kif niġġieldu l-abbuż tat-traffikanti. Flus li se jgħinu għal integrazzjoni u inklużjoni soċjali. Flus li se jimbuttaw għas-solidarjetà bil-fatti. Il-livell li jmiss ifisser li nieqfu niddiskutu u nieħdu azzjoni mhux fil-qasam tal-immigrazzjoni biss imma f'oqsma differenti. Il-ġimgħa l-oħra f'pajjiżna seħħ l-ewwel summit internazzjonali dwar l-emobility. Dan wara li fl-Unjoni Ewropea innegozjajt il-liġi biex jonqos it-tniġġis mill-karozzi. Ftit tal-jiem ilu attendejt ukoll għat-tnedija ta' karozzi elettriċi li se tibda tagħmel użu minnhom kumpanija lokali. Għax il-Maltin jafu li l-istandards li nimbuttaw fuq livell Ewropew huma l-istandards ta' pajjiżna. Malta l-livell li jmiss tfisser li noffru kwalità ta' ħajja aħjar liċ-ċittadini, naħdmu favur l-ambjent, nassiguraw aktar impjiegi ta' kwalità u edukazzjoni li tieħu lill-istudenti tagħna għax-xogħlijiet tal-futur. Li l-aktar vulnerabbli tas-soċjetà tagħna jkunu protetti. Il-livell li jmiss biex Malta tkompli tkun fuq quddiem tal-pajjiżi Ewropej.